Alvorlig gylleforurening i et fredet naturområde fra tre landmænd fra Rebildkommune medfører nu politianmeldelse.

Tre landmænd i Rebild Kommune bliver politianmeldt for at være skyld i en alvorlig gylleforurening i Sønderup Å, som løber i et fredet naturområde, det skriver P4 Nordjylland. Ved forureningen blev der lukket så meget gylle ud i Sønderup Å , at det svarer til urenset spildevand fra mindst 24.000 personer, det vil sige fra en by af Hjørrings størrelse. Forureningen fandt sted i halvanden uge fra begyndelsen af uge 7 til midt i uge 8 og skyldtes, at jorden var frossen, da gyllen blev spredt. Derfor løb gyllen på overfladen af de frosne marker og fandt vej til brønde, dræn og grøfter og derfra videre til vandløb. Sønderup Å løber ud i Halkær Bredning, som også blev forurenet. Ud over politianmeldelsen risikerer de tre landmænd samt en fjerde kollega at miste en del af deres EU-støtte på grund af forureningssagen. Bo Lodbjerg, natur- og miljøchef i Rebild Kommune, har endnu ikke noget overblik over, hvor stor skade der er sket på insekter og fisk ved gylleforureningen.